AĠĠORNAT: Zara ħa tagħlaq mal-1,200 ħanut madwar id-dinja
Ġunju 11, 2020 Aġġornata 11 Ta' Ġunju, 2020 5:52pm Is-sidien ta' Zara ħabbru li se jagħlqu mal-1,200 ħanut madwar id-dinja, u minflok se jagħfsu iktar fuq il-bejgħ fuq l-internet. Il-kumpanija Spanjola Inditex, li għandha wkoll ditti bħal Bershka, Pull & Bear u Massimo Dutti, kellha tnaqqis fil-bejgħ ta' 44% matul il-pandemija. Iżda filwaqt li kienet qed tnaqqas fil-bejgħ mill-ħwienet, li ħafna minnhom baqgħu magħluqa sat-8 ta' Ġunju, il-kumpanija fl-aħħar snin kienet qed tesperjenza żieda qawwija fix-xiri fuq l-internet. Inditex qalet li se tkun qed tassorbi l-ħwienet iż-żgħar, fil-maġġoranza tagħhom fl-Ewropa u l-Asja, u li se żżomm l-ammont ta' impjegati stabbli, hekk kif dawk li jaħdmu fil-ħwienet se jiġu offruti xogħol differenti marbut mal-bejgħ fuq l-internet. Aġġornat bir-reazzjoni tal-aġent Malti ta' Zara B'reazzjoni, PG plc, li hija l-aġent f'Malta ta' Zara u Zara Home, qalet li antiċipat u fehmet din l-istrateġija, u kien għalhekk li investiet fil-ħanut ġdid tagħha f'Tas-Sliema.